કેજરીવાલ 'આપ'ના વરિષ્ઠ નેતા મનીષ સિસોદીયા સાથે સવારે ૧૦.૩૦ કલાકે વડાપ્રધાનના નિવાસે પહોંચ્યા હતા. મોદી સાથેની તેમની બેઠક ૧૫ મિનિટ લાંબી ચાલી હતી. ઉલ્લેખનીય છે કે મોદી ગુજરાતના મુખ્યપ્રધાન હતા ત્યારે ગત લોકસભાની ચૂંટણી પૂર્વે માર્ચ મહિનામાં 'આપ'ના પ્રચારાર્થે કેજરીવાલ ગુજરાત આવ્યા હતા. તે વખતે તેઓ રાજ્યના પ્રશ્નો અંગે મોદી સમક્ષ રજૂઆત કરવા જતા હતા ત્યારે પાંચ કિ.મી. દૂર પોલીસનો લોખંડી બંદોબસ્ત ગોઠવીને તેમને ગાંધીનગર જતા અટકાવાયા હતા. જોકે, દિલ્હી વિધાનસભાની ચૂંટણીમાં 'આપ'નું ઝાડુ બરાબરનું ફરી વળ્યા બાદ 'સમય સમય બળવાન' એ ન્યાયે મોદીએ કેજરીવાલને શુભેચ્છા પાઠવી ત્યારે કેજરીવાલે તેમને મળવાની ઇચ્છા વ્યક્ત કર્યા બાદ આખરે આજે બન્ને વચ્ચે મુલાકાત થઇ હતી. અન્ય એક સંબંધિત ઘટનાક્રમમાં સિસોદીયાને કેજરીવાલ સરકારમાં નાયબ મુખ્યપ્રધાન બનાવાય અને કેબિનેટમાં ચાર નવા ચહેરા સમાવાય તેવી શક્યતા છે.